૧૯૫૫ માં સાન ફ્રાંસિસ્કોમા જોઆન સિમ્પસને, એક બાળકને જન્મ આપ્યો. તેના બાપનું નામ અબ્દુલફત્તાહ જિંદાલી હતું. કપરા સંજોગોને કારણે એમણે એ બાળકને પાઉલ જોબ્સ અને ક્લેરા જોબ્સને દત્તક આપી દીધો. પાલક માબાપે એનું નામ સ્ટીવ પાડ્યું. પાઉલ જોબ્સ એક મધ્યમ વર્ગીય મોટર મિકેનીક હતો. ખૂબ ચીવટથી એ પોતાનું કામ કરતો. એની ખાસ ખાસિયત એ હતી કે એનું કામ માત્ર ગુણવત્તામા ઉત્તમ જ નહિં પણ દેખાવમા પણ સાફસુથરૂં અને વ્યવસ્થિત હતું. નાનપણથી જ સ્ટીવે પિતાની કામ કરવાની પદ્ધતિનું નિરીક્ષણ કરેલું અને એણે જીવનભર એનું અનુકરણ કરેલું.